Wii
Wii − penktoji „Nintendo“ kompiuterinių žaidimų konsolė, Šiaurės Amerikos rinkoje pasirodžiusi 2006 m. lapkričio 19 d., Europoje – 2006 m. gruodžio 8 d. Wii yra septintosios kartos žaidimų konsolė ir yra konkurentė kitoms dvejoms šios kartos konsolėms – PlayStation 3 ir Xbox 360. Didžiausias Wii skirtumas nuo kitų septintos kartos konsolių yra bevielis, judesiams jautrus pultelis Wii Remote. Taip pat šioje konsolėje įdiegtas WiiConnect24, kuris leidžia vartotojams siųsti ir gauti žinutes, atnaujinimus. „Nintendo“ pirmąkart apie Wii užsiminė 2004 m. E3 parodoje, o planus atskleidė 2005 m. E3 parodoje. Satoru Iwata pirmąjį Wii prototipą pristatė 2005 m. rugsėjį, Tokijo žaidimų parodoje. 2006 m. E3 parodoje ši konsolė laimėjo pirmąjį apdovanojimą. Pradžioje ši konsolė buvo vadinama jos projekto pavadinimu – Revolution. 2013 m. gegužės duomenimis, Wii parduota daugiau nei 101 mln. vienetų ir ji buvo populiariausia iš 7-osios kartos žaidimų konsolių (kitos − Xbox 360 ir Playstation 3), bei bendrai − trečia pagal pardavimus žaidimų konsolė istorijoje.